Verkeersbeampte ná rooftog vasgetrekArgieffoto ŉ Verkeersbeampte (26) is in hegtenis geneem ná hy glo ŉ immigrant in Hazyview in Mpumalanga beroof het. Lt.kol. Robert Netshiunda, woordvoerder van die Valke, het gesê die verkeersbeampte het glo die wegkommotor tydens die rooftog bestuur. “Vier mans het in ŉ rooi motor gereis toe drie van hulle by ŉ winkel, wat deur ŉ immigrant besit word, ingestorm het. Twee van hulle was gewapen. Die winkel was in die Lulekani Far East-omgewing en hulle het die man van R2 000 beroof. Hulle het ook lugtyd van R1 500 gesteel,” het Netshiunda gesê. Die polisie het die verdagtes agternagesit totdat die verdagtes die voertuig by Micaweg gelos en te voet die bosse in gevlug het. “Die bestuurder van die motor, wat later as die verkeersbeampte geïdentifiseer is, is vasgetrek terwyl hy probeer ontsnap het,” het Netshiunda gesê. Die polisie is nog op soek na die ander verdagtes. Die beampte sal Vrydag in die Lulekani-landdroshof verskyn op aanklag van roof.